CELEX: 32021D2058
Language: sl
Date: 2021-11-23 00:00:00
Title: Izvedbeni sklep Sveta (EU) 2021/2058 z dne 23. novembra 2021 o dovoljenju Italiji, da uporablja znižano stopnjo obdavčitve za električno energijo, ki se neposredno zagotavlja plovilom med privezom v pristaniščih, razen za plovila za zasebne namene

26.11.2021   
               
               
                  SL
               
               
                  Uradni list Evropske unije
               
               
                  L 422/1
               
            
         IZVEDBENI SKLEP SVETA (EU) 2021/2058
         z dne 23. novembra 2021
         o dovoljenju Italiji, da uporablja znižano stopnjo obdavčitve za električno energijo, ki se neposredno zagotavlja plovilom med privezom v pristaniščih, razen za plovila za zasebne namene
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) ter zlasti člena 19 Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Italija je v skladu s členom 19 Direktive 2003/96/ES z dopisom z dne 14. septembra 2020 zaprosila za dovoljenje, da uporablja znižano stopnjo obdavčitve za električno energijo, ki se neposredno dobavlja pomorskim plovilom in plovilom za plovbo po celinskih plovnih poteh, razen plovil za zasebne namene (v nadaljnjem besedilu: električna energija z obale). Z dopisom z dne 12. maja 2021 je Italija predložila dodatna pojasnila.
                  
               
                     (2)
                  
                  
                     Italija želi z znižano stopnjo obdavčitve spodbujati uporabo električne energije z obale. Uporaba takšne električne energije velja za okoljsko manj škodljiv način zadovoljevanja potreb plovil po električni energiji med privezom v pristaniščih kot uporaba bunker goriv na teh plovilih.
                  
               
                     (3)
                  
                  
                     Ker uporaba električne energije z obale preprečuje emisije onesnaževal zraka, ki izvirajo iz uporabe bunker goriv na plovilih med privezom v pristaniščih, izboljšuje kakovost zraka v okolici pristaniških mest. Zato se pričakuje, da bo znižana stopnja obdavčitve električne energije z obale prispevala k doseganju ciljev politike Unije na področju okolja, zdravja in podnebja.
                  
               
                     (4)
                  
                  
                     Dovoljenje Italiji za uporabo znižane stopnje obdavčitve za električno energijo z obale ne presega tistega, kar je potrebno za doseganje večje uporabe te vrste električne energije, saj bo v večini primerov proizvodnja električne energije na krovu še naprej konkurenčnejša. Iz istega razloga in ker je sedanja stopnja uveljavljanja te tehnologije na trgu razmeroma nizka, je malo verjetno, da bi uporaba znižane stopnje obdavčitve električne energije z obale v času uporabe navedene stopnje obdavčitve povzročila znatna izkrivljanja konkurence, zato ne bo negativno vplivala na pravilno delovanje notranjega trga.
                  
               
                     (5)
                  
                  
                     Da bi se pristaniščem in upravljavcem ladij ter distributerjem in redistributerjem električne energije omogočilo nadaljnje spodbujanje uporabe električne energije z obale, je primerno Italiji dovoliti, da uporablja znižano stopnjo obdavčitve za električno energijo z obale.
                  
               
                     (6)
                  
                  
                     V skladu s členom 19(2) Direktive 2003/96/ES so dovoljenja, odobrena na podlagi postopka iz člena 19(1) navedene direkive, strogo časovno omejena. Da bi se zagotovilo, da je obdobje veljavnosti dovoljenja dovolj dolgo, da se zadevni gospodarski subjekti ne odvrnejo od potrebnih naložb, je ustrezno, da se zahtevano dovoljenje odobri za šest let, in sicer od 1. januarja 2022. Vendar bi se moralo dovoljenje prenehati uporabljati na dan začetka uporabe kakršnih koli splošnih določb o davčnih ugodnostih za električno energijo z obale, ki jih sprejme Svet na podlagi člena 113 ali katere koli druge ustrezne določbe Pogodbe o delovanju Evropske unije, če bi se take določbe začele uporabljati pred 31. decembrom 2027.
                  
               
                     (7)
                  
                  
                     Ta sklep ne posega v uporabo pravil Unije o državni pomoči –
                  
               SPREJEL NASLEDNJI SKLEP:
         
            Člen 1
            Italiji se dovoli uporaba znižane stopnje obdavčitve za električno energijo, ki se neposredno zagotavlja pomorskim plovilom in plovilom za plovbo po celinskih plovnih poteh med privezom v pristaniščih (v nadaljnjem besedilu: električna energija z obale), razen za plovila za zasebne namene, pod pogojem, da se upoštevajo najnižje ravni obdavčitve iz člena 10(1) Direktive 2003/96/ES.
         
         
            Člen 2
            Ta sklep se uporablja od 1. januarja 2022 do 31. decembra 2027.
            Če Svet na podlagi člena 113 ali katere koli druge ustrezne določbe Pogodbe o delovanju Evropske unije sprejme splošne določbe o davčnih ugodnostih za električno energijo z obale, se ta sklep preneha uporabljati na dan začetka uporabe teh splošnih določb.
         
         
            Člen 3
            Ta sklep je naslovljen na Italijansko republiko.
         
         
            V Bruslju, 23. novembra 2021
            
               
                  Za Svet
               
               
                  Predsednik
               
               G. DOVŽAN
            
         
         
            (1)  UL L 283, 31.10.2003, str. 51.